作者:趙嘏
標題:送從翁中丞奉使黠戛斯六首
內容:揚雄詞賦舉天聞，萬裡油幢照塞雲。僕射峰西幾千騎，一時迎著漢將軍。旌旗杳杳雁蕭蕭，春盡窮沙雪未消。料得堅昆受宣後，始知公主已歸朝。雖言窮北海雲中，屬國當時事不同。九姓如今盡臣妾，歸期那肯待秋風。牢山望斷絕塵氛，灩灩河西拂地雲。誰見魯儒持漢節，玉關降盡可汗軍。山川險易接胡塵，秦漢圖來或未真。自此盡知邊塞事，河湟更欲託何人。秦皇無策建長城，劉氏仍窮北路兵。若遇單於舊牙帳，卻應傷歎漢公卿。